CINNEADH (AE) 2022/2255 ÓN gCOIMISIÚN

an 24 Deireadh Fómhair 2022

maidir le tús a chur le mionscrúdú ar spriocanna feidhmíochta áirithe atá sa dréachtphlean feidhmíochta athbhreithnithe le haghaidh an tríú tréimhse thagartha a chuir an Bheilg, an Ghearmáin an Fhrainc, Lucsamburg agus an Ísiltír isteach ar leibhéal na mbloc feidhme aerspáis de bhun Rialachán (CE) Uimh. 549/2004 ó Pharlaimint na hEorpa agus ón gComhairle

(a bhfuil fógra tugtha ina leith faoi dhoiciméad C(2022) 7438)

(Is iad na téacsanna Ollainnise, Fraincise agus Gearmáinise amháin atá barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 549/2004 ó Pharlaimint na hEorpa agus ón gComhairle an 10 Márta 2004 lena leagtar síos an creat chun aerspás Eorpach aonair a chruthú (1) (an creat-Rialachán), agus go háirithe Airteagal 11(3), pointe (c), an dara mír, de,

Ag féachaint do Rialachán Cur Chun Feidhme (AE) 2019/317 ón gCoimisiún an 11 Feabhra 2019 lena leagtar síos scéim feidhmíochta agus muirearaithe san aerspás Eorpach aonair agus lena n-aisghairtear Cinneadh Cur Chun Feidhme (AE) Uimh. 390/2013 agus (AE) Uimh 391/2013 (2), agus go háirithe Airteagal 15(1) agus (3) de,

De bharr an mhéid seo a leanas:

BREITHNITHE GINEARÁLTA

(1) De bhun Airteagal 10 de Rialachán Cur Chun Feidhme (AE) 2019/317 ón gCoimisiún, tá na Ballstáit le spriocanna feidhmíochta ceangailteacha a tharraingt suas, ar an leibhéal náisiúnta nó ar leibhéal na mbloc feidhme aerspáis (“FABanna”), i leith gach tréimhse tagartha den scéim feidhmíochta le haghaidh seirbhísí aerloingseoireachta agus feidhmeanna líonra aerloingseoireachta. Ní mór do na spriocanna feidhmíochta sin a bheith comhsheasmhach leis na spriocanna uile-Aontais a ghlac an Coimisiún le haghaidh na tréimhse tagartha lena mbaineann.

(2) Leagadh spriocanna feidhmíochta uile-Aontais i leith an tríú tréimhse thagartha (“TT3”) síos i dtosach i gCinneadh Cur Chun Feidhme (AE) 2019/903 ón gCoimisiún (3). Maidir leis na spriocanna feidhmíochta uile-Aontais sin agus na dréachtphleananna feidhmíochta TT3 a chuir na Ballstáit isteach ina dhiaidh sin i mí Dheireadh Fómhair 2019, ós rud é go ndearnadh iad a tharraingt suas sular tharla ráig phaindéim COVID-19 i mí an Mhárta 2020, níor chuir siad san áireamh an laghdú suntasach a tháinig ar an aerthrácht mar thoradh ar na bearta a rinne na Ballstáit agus tríú tíortha chun an phaindéim a shrianadh.

(3) Mar fhreagairt ar thionchar phaindéim COVID-19 ar sholáthar seirbhísí aerloingseoireachta, rinneadh bearta eisceachtúla le haghaidh an tríú tréimhse thagartha, de mhaolú ar fhorálacha Rialachán (AE) 2019/317, a leagan amach i Rialachán Cur Chun Feidhme (AE) 2020/1627 ón gCoimisiún (4). An 2 Meitheamh 2021, ghlac an Coimisiún Cinneadh Cur Chun Feidhme (AE) 2021/891 (5) lena leagtar síos spriocanna feidhmíochta uile-Aontais le haghaidh TT3. Ar an mbonn sin, i mí Dheireadh Fómhair 2021 chuir na Ballstáit faoi bhráid an Choimisiúin dréachtphleananna feidhmíochta ina raibh spriocanna feidhmíochta athbhreithnithe áitiúla le haghaidh TT3.

(4) Is chuig an mBeilg, an Ghearmáin, an Ghréig, an Fhrainc, an Chipir, an Laitvia, Lucsamburg, Málta, an Ísiltír, an Rómáin agus an tSualainn a díríodh Cinneadh Cur Chun Feidhme (AE) 2022/728 (6) ón gCoimisiún maidir le neamhréir spriocanna feidhmíochta áirithe atá sna dréachtphleananna náisiúnta feidhmíochta agus sna dréachtphleananna feidhmíochta bloic feidhme aerspáis.

(5) Maidir leis an dréachtphlean feidhmíochta TT3 a bhunaigh an Bheilg, an Ghearmáin, an Fhrainc, Lucsamburg, agus an Ísiltír ar leibhéal na mbloc feidhme aerspáis (“dréachtphlean feidhmíochta FABEC”), fuair an Coimisiún amach nach bhfuil na spriocanna feidhmíochta costéifeachtúlachta do limistéar muirearaithe faoi bhealach na Beilge agus Lucsamburg comhsheasmhach leis na spriocanna feidhmíochta uile-Aontais agus d’eisigh sé moltaí maidir le hathbhreithniú a dhéanamh ar na spriocanna sin.

(6) Mar fhreagairt ar chogadh foghach na Rúise i gcoinne na hÚcráine, a thosaigh an 24 Feabhra 2022, tá bearta sriantacha forchurtha ag an Aontas lena gcuirtear toirmeasc ar aeriompróirí na Rúise, ar aon aerárthach atá cláraithe sa Rúis agus ar aon aerárthach nach bhfuil cláraithe sa Rúis atá faoi úinéireacht nó atá cairtfhostaithe, nó atá faoi rialú ar shlí eile ag aon duine nádúrtha nó dlítheanach Rúiseach, eintiteas nó comhlacht Rúiseach tuirlingt i gcríoch an Aontais agus éirí de thalamh óna chríoch nó eitilt thar a chríoch. Mar thoradh ar na bearta sriantacha sin agus mar thoradh ar na frithbhearta a ghlac an Rúis tharla athruithe san aerthrácht in aerspás na hEorpa. Rinneadh difear géar do Bhallstáit áirithe leis an laghdú mór ar líon na dtraseitiltí san aerspás atá faoina gcúram. Mar sin féin, ar leibhéal uile-Aontais, tá teorainn leis an tionchar a chonacthas mar gheall ar na bearta sin ar líon na n-eitiltí, rud atá i gcodarsnacht leis an laghdú géar ar aerthrácht trasna na hEorpa a d’eascair as ráig phaindéim COVID-19.

(7) An 13 Iúil 2022, chuir an Bheilg, an Ghearmáin, an Fhrainc, Lucsamburg agus an Ísiltír dréachtphlean feidhmíochta athbhreithnithe FABEC faoi bhráid an Choimisiúin lena mheasúnú.

(8) An comhlacht athbhreithnithe feidhmíochta, a thugann cúnamh don Choimisiún maidir le cur chun feidhme na scéime feidhmíochta de bhun Airteagal 11(2) de Rialachán (CE) Uimh. 549/2004, chuir sé tuarascáil faoi bhráid an Choimisiúin ina bhfuil a chomhairle maidir le measúnú a dhéanamh ar dhréachtphlean feidhmíochta athbhreithnithe FABEC.

(9) I gcomhréir le hAirteagal 15(1) de Rialachán Cur Chun Feidhme (AE) 2019/317, rinne an Coimisiún measúnú ar chomhsheasmhacht na spriocanna feidhmíochta áitiúla atá sa dréachtphlean feidhmíochta athbhreithnithe FABEC ar bhonn na gcritéar measúnaithe a leagtar síos i bpointe 1 d’Iarscríbhinn IV a ghabhann leis an Rialachán Cur Chun Feidhme sin, agus imthosca áitiúla á gcur san áireamh. I ndáil le gach príomhréimse feidhmíochta agus na spriocanna feidhmíochta gaolmhara, rinne an Coimisiún an measúnú a chomhlánú trí athbhreithniú a dhéanamh ar na heilimintí a leagtar amach i bpointe 2 d’Iarscríbhinn IV a ghabhann leis an Rialachán Cur Chun Feidhme sin.

(10) I réamhaisnéis tráchta bhonnlíne STATFOR Eurocontrol a foilsíodh i mí an Mheithimh 2022 cuirtear san áireamh na himthosca athraithe dá dtagraítear in aithris (6). Ar bhonn na réamhaisnéise sin, tugann an Coimisiún dá aire go meastar nach rachaidh mórathruithe ar shreabha aerthráchta i gcaitheamh TT3 mar thoradh ar chogadh na Rúise san Úcráin i bhfeidhm ar an mBeilg, an Ghearmáin, an Fhrainc, Lucsamburg agus an Ísiltír. Dá bhrí sin, ní imríonn na himthocsa athraithe sin tionchar díreach ar na spriocanna feidhmíochta atá i ndréachtphlean feidhmíochta athbhreithnithe FABEC ná ar mheasúnú na spriocanna sin i leith a gcomhsheasmhachta leis na spriocanna feidhmíochta uile-Aontais.

CÚISEANNA LE TÚS A CHUR LE MIONSCRÚDÚ

Spriocanna feidhmíochta atá ina gcúis amhrais

(11) Sa tábla thíos léirítear na spriocanna feidhmíochta costéifeachtúlachta tosaigh TT3 faoi bhealach le haghaidh limistéar muirearaithe na Beilge agus Lucsamburg, mar atá i ndréachtphlean feidhmíochta FABEC a tíolacadh in 2021, agus na spriocanna feidhmíochta athbhreithnithe comhfhreagracha atá sa dréachtphlean feidhmíochta athbhreithnithe FABEC a cuireadh isteach i mí Iúil 2022. Limistéar muirearaithe faoi bhealach na Beilge agus Lucsamburg Luach bonnlíne 2014 Luach bonnlíne 2019 2020-2021 2022 2023 2024 Spriocanna tosaigh costéifeachtúlachta faoi bhealach (atá i ndréachtphlean feidhmíochta athbhreithnithe FABEC a cuireadh isteach in 2021), arna sloinneadh mar chostas aonaid faoi bhealach arna shuíomh (i dtéarmaí réadacha ag praghsanna 2017) EUR 73,13 EUR 83,28 EUR 189,52 EUR 113,26 EUR 108,51 EUR 103,82 Spriocanna athbhreithnithe costéifeachtúlachta faoi bhealach (atá sa dréachtphlean feidhmíochta athbhreithnithe FABEC), arna sloinneadh mar chostas aonaid faoi bhealach arna shuíomh (i dtéarmaí réadacha ag praghsanna 2017) EUR 81,78 EUR 83,26 EUR 189,52 EUR 104,47 EUR 94,18 EUR 89,87

(12) Tugann an Coimisiún dá aire gur íslíodh de bharr athbhreithnithe na spriocanna feidhmíochta do na blianta féilire 2022, 2023 agus 2024, agus gur ardaíodh de bharr athbhreithnithe an luach bonnlíne do 2014. Thairis sin, rinneadh mionchoigeartú teicniúil, nach mbaineann suntas leis ó thaobh measúnú a dhéanamh ar na spriocanna feidhmíochta, a chur i bhfeidhm maidir leis an luach bonnlíne le haghaidh 2019.

(13) Mar phríomh-údar leis an gcoigeartú atá beartaithe ar an luach bonnlíne do 2014 luaigh an Bheilg agus Lucsamburg na hathruithe ar an modheolaíocht leithdháilte costais idir seirbhísí faoi bhealach agus seirbhísí críochfoirt, a tugadh isteach in TT3. Cuireadh coigeartú dá shamhail i bhfeidhm maidir le luach bonnlíne 2019 agus bhí sé san áireamh cheana féin i ndréachtphlean feidhmíochta FABEC a cuireadh isteach in 2021.

(14) Mar thoradh ar athbhreithniú na spriocanna costéifeachtúlachta don tréimhse ó 2022 go 2024, tugann an Coimisiún faoi deara go mbeidh laghdú foriomlán -11,6 % ar an gcostas aonaid arna shuíomh (“CAAS”) i gcaitheamh na 3 bliana féilire sin agus laghdú -8,2 % i gcaitheamh TT3 ina iomláine. Tagann na laghduithe CAAS sin mar thoradh ar na toimhdí tráchta nuashonraithe a úsáideadh sa dréachtphlean feidhmíochta athbhreithnithe agus ón ísliú de bharr athbhreithnithe ar na costais arna suíomh i dtéarmaí réadacha de réir phraghsanna 2017.

(15) Sa tábla thíos cuirtear i láthair na hathruithe ar an réamhaisnéis tráchta do na blianta féilire 2022 go 2024. Tugann an Coimisiún dá aire go bhfuil an réamhaisnéis tráchta a úsáideadh sa dréachtphlean feidhmíochta athbhreithnithe bunaithe ar réamhaisnéis tráchta bhonnlíne STATFOR Eurocontrol le haghaidh mhí an Mheithimh 2022. Limistéar muirearaithe faoi bhealach na Beilge agus Lucsamburg 2022 2023 2024 Réamhaisnéis tosaigh tráchta (atá sa dréachtphlean feidhmíochta a cuireadh isteach in 2021), arna sloinneadh ina mílte d’aonaid seirbhíse faoi bhealach 2 066 2 226 2 387 Réamhaisnéis nuashonraithe tráchta (atá sa dréachtphlean feidhmíochta athbhreithnithe), arna sloinneadh ina mílte d’aonaid seirbhíse faoi bhealach 2 108 2 445 2 542 Difríocht +2,0 % +9,8 % +6,5 %

(16) Sa tábla thíos léirítear na costais athbhreithnithe arna suíomh do na blianta féilire 2022 go 2024, arna sloinneadh i dtéarmaí réadacha de réir phraghsanna 2017. Limistéar muirearaithe faoi bhealach na Beilge agus Lucsamburg 2022 2023 2024 Costais tosaigh arna suíomh i dtéarmaí réadacha de réir phraghsanna 2017 (atá sa dréachtphlean feidhmíochta a cuireadh isteach in 2021) EUR 234 mhilliún EUR 242 mhilliún EUR 248 milliún Costais athbhreithnithe arna suíomh i dtéarmaí réadacha de réir phraghsanna 2017 (atá sa dréachtphlean feidhmíochta athbhreithnithe) EUR 220 milliún EUR 230 milliún EUR 228 milliún Difríocht -5,9 % -4,7 % -7,8 %

(17) Tugann an Coimisiún dá aire gur íslíodh de bharr athbhreithnithe na toimhdí boilscithe is bun le socrú na gcostas arna suíomh, mar a shonraítear sa tábla thíos. Limistéar muirearaithe faoi bhealach na Beilge agus Lucsamburg 2022 2023 2024 Innéacs tosaigh boilscithe, agus an t-athrú réamh-mheasta bliain ar bhliain ar bhoilsciú idir lúibíní (sonraí atá sa dréachtphlean feidhmíochta a cuireadh isteach in 2021) 107,7 (1,9 %) 109,7 (1,8 %) 111,6 (1,8 %) Innéacs athbhreithnithe boilscithe, agus an t-athrú réamh-mheasta bliain ar bhliain ar bhoilsciú idir lúibíní (sonraí atá sa dréachtphlean feidhmíochta athbhreithnithe) 115,6 (7,8 %) 119,6 (3,4 %) 121,8 (1,9 %)

(18) Mar thoradh ar nuashonrú na réamhaisnéise tosaigh, fanann na costais athbhreithnithe arna suíomh i dtéarmaí ainmniúla do na blianta féilire 2022 go 2024, agus a léirítear thíos, gan athrú den chuid is mó agus tá méadú +2,9 % orthu fiú do bhliain féilire 2023, d’ainneoin iad a bheith níos ísle i dtéarmaí réadacha mar a chuirtear i láthair in aithris (16). Limistéar muirearaithe faoi bhealach na Beilge agus Lucsamburg 2022 2023 2024 Costais tosaigh arna suíomh i dtéarmaí (atá sa dréachtphlean feidhmíochta a cuireadh isteach in 2021) EUR 250 milliún EUR 262 mhilliún EUR 273 mhilliún Costais athbhreithnithe arna suíomh i dtéarmaí ainmniúla (atá sa dréachtphlean feidhmíochta athbhreithnithe) EUR 250 milliún EUR 269 milliún EUR 272 mhilliún Difríocht +0,1 % +2,9 % -0,3 %

(19) Tugann an Coimisiún dá aire, leis, go bhfuil ar áireamh sna costais arna suíomh do 2024 laghdú aonuaire thart ar EUR 8,3 milliún i dtéarmaí ainmniúla.

(20) Tugann an Coimisiún dá aire go bhfuil trí cinn de sholáthróirí seirbhíse aerloingseoireachta, mar atá skeyes, MUAC agus ANA Lucsamburg, ar áireamh i raon feidhme limistéar muirearaithe faoi bhealach na Beilge agus Lucsamburg. Maidir leis na costais a bhaineann le soláthar seirbhísí sa limistéar muirearaithe, tabhaíonn skeyes sciar 62 % de na costais arna suíomh le haghaidh 2024, agus cuirtear sciar 35 % den bhonn costais i leith MUAC don bhliain chéanna sin. Ní leithdháiltear ach sciar 3 % de na costais iomlána a bhaineann le soláthar seirbhísí sa limistéar muirearaithe ar ANA Lucsamburg, agus is chun seirbhísí ascnaimh a sholáthar san aerspás timpeall aerfort Lucsamburg amháin a thabhaítear na costais sin.

Torthaí

(21) Rinne an Coimisiún measúnú ar chomhsheasmhacht na spriocanna costéifeachtúlachta athbhreithnithe atá beartaithe do limistéar muirearaithe faoi bhealach na Beilge agus Lucsamburg ar bhonn na gcritéar a leagtar síos i bpointí 1.4(a), (b) agus (c) d’Iarscríbhinn IV a ghabhann le Rialachán Cur Chun Feidhme (AE) 2019/317.

(22) Maidir leis an gcritéar a leagtar síos i bpointe 1.4(a) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara gur measa treocht CAAS faoi bhealach ar leibhéal an limistéir muirearaithe le linn TT3, mar atá, +1,9 %, ná an treocht uile-Aontais le linn na tréimhse céanna, mar atá, +1,0 %. Tugann an Coimisiún dá aire gur feabhas é sin ar threocht CAAS +5,7 % arna ríomh ar bhonn dhréachtphlean feidhmíochta FABEC a cuireadh isteach in 2021.

(23) Maidir leis an gcritéar a leagtar síos i bpointe 1.4(b) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara gur measa treocht fhadtéarmach CAAS faoi bhealach le linn an dara tréimhse thagartha (“TT2”) agus TT3 ar leibhéal an limistéir muirearaithe, mar atá, +1,1 %, ná an treocht uile-Aontais le linn na tréimhse céanna, mar atá, -1,3 %. Tugann an Coimisiún dá aire gur feabhas é sin ar threocht fhadtéarmach CAAS +4,0 % arna ríomh ar bhonn dhréachtphlean feidhmíochta FABEC a cuireadh isteach in 2021. Maidir le haithris (13), tháinig ann don fheabhas sin mar thoradh go páirteach ar an gcoigeartú ar an luach bonnlíne do 2014 le haghaidh an limistéir muirearaithe.

(24) Maidir leis an gcritéar a leagtar síos i bpointe 1.4(c) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara go bhfuil luach bonnlíne CAAS na Beilge agus Lucsamburg, mar atá, EUR 83,26 in EUR2017, 13,2 % níos airde ná meánluach bonnlíne an ghrúpa comparáide ábhartha, mar atá, EUR 73,53 in EUR2017. Tugann an Coimisiún dá aire go n-éiríonn an difríocht níos mó fós le linn TT3, ós rud é go bhfuil CAAS faoi bhealach na Beilge agus Lucsamburg le haghaidh 2024 29,8 % níos airde ná meán an ghrúpa comparáide.

(25) Thairis sin, is gá scrúdú a dhéanamh féachaint an féidir a mheas, maidir leis na diallais a thugtar faoi deara in aithrisí (22) go (24) thuas ó na critéir a leagtar amach i bpointí 1.4(a), 1.4(b) agus 1.4(c) d’Iarscríbhinn IV a ghabhann le Rialachán Cur Chun Feidhme (AE) 2019/317, go bhfuil siad riachtanach agus comhréireach faoi phointe 1.4(d) den Iarscríbhinn sin, ar an gcoinníoll gur i ngeall ar chostais bhreise arna suíomh a bhaineann le bearta is gá chun na spriocanna feidhmíochta i bpríomhréimse feidhmíochta na hacmhainneachta, nó i ngeall ar bhearta athstruchtúraithe de réir bhrí Airteagal 2(18) de Rialachán Cur Chun Feidhme (AE) 2019/317, agus i ngeall orthu siúd amháin, atá na diallais ón treocht CAAS uile-Aontais agus ón treocht CAAS fhadtéarmach uile-Aontais a thugtar faoi deara.

(26) Tugann an Coimisiún dá aire gur thart ar EUR 8,2 Milliún in EUR2017 atá sa difríocht arna meas ag an gcomhlacht athbhreithnithe feidhmíochta idir costais faoi bhealach arna suíomh TT3 arna dtuairisciú ag an mBeilg agus Lucsamburg i ndréachtphlean feidhmíochta athbhreithnithe FABEC agus na costais arna suíomh a bheadh ag teastáil chun treocht CAAS uile-Aontais TT3 a chomhlíonadh, agus gur thart ar EUR 43,7 M in EUR2017 atá i gceist le diall comhfhreagrach ó mhéideanna na treochta fadtéarmaí uile-Aontais.

(27) Ar an gcaoi chéanna le dréachtphlean feidhmíochta FABEC a cuireadh isteach in 2021, leanann an Bheilg agus Lucsamburg orthu i gcónaí ag áitiú go bhfuil an chastacht aerspáis ar cheann de na príomhchúiseanna leis an diall a fheictear sa dréachtphlean feidhmíochta athbhreithnithe ó threochtaí CAAS uile-Aontais. I ndréachtphlean feidhmíochta athbhreithnithe FABEC leantar ar aghaidh ag cur i dtábhacht go bhfuil castacht aerspás na Beilge-Lucsamburg ina thoisc a mhéadaíonn ualach oibre coibhneasta na rialtóirí aerthráchta agus, dá bhrí sin, go mbíonn drochthionchar aici ar tháirgiúlacht rialtóirí aerthráchta agus ar bhonn costais faoi bhealach.

(28) Mar sin féin, tugann an Coimisiún dá aire nár léirigh an Bheilg ná Lucsamburg, sa dréachtphlean feidhmíochta athbhreithnithe FABEC, go mbeadh méadú tar éis teacht ar an gcastacht a bhaineann le soláthar seirbhísí aerloingseoireachta sa limistéar muirearaithe i gcomparáid le TT2 nó go dtabhófaí costais bhreise in TT3 mar gheall ar athrú i gcastacht na n-oibríochtaí.

(29) Maidir leis an gcritéar a leagtar amach i bpointe 1.4(d)(i) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún dá aire go dtagraíonn an Bheilg agus Lucsamburg sa dréachtphlean feidhmíochta athbhreithnithe FABEC do na costais bhreise arna suíomh a thabhaítear le linn TT3 ag na soláthraithe seirbhísí aerloingseoireachta faoi bhealach skeyes agus MUAC i ndáil le bearta chun acmhainneacht a mhéadú.

(30) Tugann an Coimisiún faoi deara go dtugtar bunús le seacht gcinn de bhearta a bhaineann le hacmhainneacht le haghaidh skeyes agus MUAC i ndréachtphlean feidhmíochta athbhreithnithe FABEC mar bhonn cirt leis an diall a chonacthas ó na treochtaí costéifeachtúlachta uile-Aontais. Rinneadh ceithre cinn de na bearta sin a mhionsonrú cheana féin i ndréachtphlean feidhmíochta FABEC a cuireadh isteach in 2021, fad is gur agus cuireadh san áireamh trí bheart breise a bhaineann go sonrach le MUAC.

(31) Maidir le skeyes, i ndréachtphlean feidhmíochta athbhreithnithe FABEC leagtar amach bearta arb éard is aidhm dóibh leibhéil iomchuí acmhainneachta rialtóirí aerthráchta (ATCO) a choinneáil ar bun chun aghaidh a thabhairt ar aosú lucht saothair na rialtóra aerthráchta agus ar an líon ard den lucht saothair a bhfuil coinne leis go rachaidh siad ar scor le linn TT3 agus le linn an cheathrú tréimhse tagartha (“TT4”).

(32) Ar na bearta sin áirítear go háirithe rialtóirí aerthráchta nua a earcú agus a oiliúint chun dul in ionad na rialtóirí a bheartaíonn dul ar scor agus acmhainneacht a sholáthar a bheadh ag teastáil i ndáil leis an trácht a thuartar. Thairis sin, tuairiscítear go dtabhóidh skeyes costais mhóra i ndáil le “scéim DISPO” lena gceanglaítear, i gcomhréir le dlí na Beilge (7), go dtarraingítear siar rialtóirí aerthráchta óna gcuid dualgas 5 bliana roimh a ndáta scoir. Le linn na 5 bliana sin, tá siad incháilithe le haghaidh réamhscoir agus faigheann siad liúntas arb ionann é agus idir 75 % agus 85 % dá dtuarastal deireanach. De réir na faisnéise a sholáthraítear sa dréachtphlean feidhmíochta, faoi láthair cuirtear rialtóirí aerthráchta in DISPO nuair atá siad 56 bliana d’aois agus tá an aoisteorainn sin le méadú go dtí 57 mbliana d’aois ó 2025 ar aghaidh. Tugann an Coimisiún dá aire nár thíolaic an Bheilg aon bheart maolaithe chun teorainn a chur leis an tionchar airgeadais suntasach agus méadaitheach a bhaineann le scéim DISPO i leith bonn costais TT3.

(33) Maidir leis na costais iomlána a cuireadh i láthair sa dréachtphlean feidhmíochta athbhreithnithe i ndáil leis na bearta a leagtar amach in aithrisí (31) agus (32), tugann an Coimisiún faoi deara, leis, go ndearnadh athmheasúnú orthu do na blianta féilire 2022 go 2024, rud a thugann ann do mhéadú 22,4 % in 2022, méadú 49,0 % in 2023 agus méadú 36,8 % in 2024.

(34) Thairis sin, tagraítear sa dréachtphlean feidhmíochta athbhreithnithe FABEC do na costais bhreise a thabhóidh skeyes maidir le córas bainistíochta aerspáis aonair, comhtháite agus comhchuibhithe a chur in ionad a chórais bainistíochta aerthráchta (“ATM”), rud a dhéanfar in éineacht le MUAC agus le harm na Beilge, arb éard is aidhm dó tacú le comhtháthú na seirbhísí bainistíochta aerthráchta sibhialta agus míleata agus chun feabhas a chur ar acmhainneacht agus ar éifeachtúlacht oibriúcháin. Tugann an Coimisiún faoi deara go meastar go bhfuil na costais a bhaineann leis an mbeart sin níos ísle ná mar a léiríodh i ndréachtphlean feidhmíochta FABEC a cuireadh isteach in 2021, is é sin sciar -9,5 % níos ísle 2023 agus sciar -11,9 % níos ísle in 2024.

(35) Maidir le MUAC, tuairiscíonn an Bheilg agus Lucsamburg, ar aon dul leis an dréachtphlean feidhmíochta FABEC a cuireadh isteach in 2021, go bhfuil an comhaontú comhchoiteann a tugadh i gcrích in 2019 ina bheart chun spriocanna acmhainneachta a bhaint amach toisc gurb é is aidhm dó, go bunúsach, méadú a chur ar an bhfáil atá ar ATCOnna chun freastal ar an éileamh tráchta. Tá méadú beagnach 11 % ar scálaí tuarastail ag gabháil leis na forálacha solúbthachta a thugtar isteach sa chomhaontú, rud a mbíonn tionchar aige ar an mbonn costais le linn na tréimhse tagartha ar fad. Maidir leis na costais a cuireadh i láthair i dréachtphlean feidhmíochta athbhreithnithe FABEC i ndáil leis an mbeart sin, tugann an Coimisiún faoi deara go ndearnadh athbhreithniú orthu do na blianta féilire 2022 go 2024, rud a thugann ann do mhéadú 7,4 % in 2022, méadú 9,0 % in 2023 agus méadú 9,2 % in 2024.

(36) Mar thoradh ar ollmhéid na n-athruithe ar na costais dá dtagraítear in aithrisí (33), (34) agus (35), measann an Coimisiún gur cheart don Bheilg agus Lucsamburg na toimhdí is bun le ríomh na gcostas sin a mhíniú agus a mhionsonrú tuilleadh.

(37) Chun go mbainfidh MUAC amach na spriocanna acmhainneachta, athdhearbhaítear i ndréachtphlean feidhmíochta athbhreithnithe FABEC go bhfuil gá le próiseas feabhsaithe anailíse iar-oibríochtaí, uirlisí gaolmhara agus “saoráidí faisnéise gnó” lena gcumasaítear pleanáil na n-oibríochtaí laethúla a bharrfheabhsú tuilleadh. Cuireann an Bheilg agus Lucsamburg in iúl go mbeartaítear leis an tacar beart seo, ar a dtugtar tionscadal “PABI”, “méid beag acmhainneachta breise” a sholáthar agus go mbeidh mar thoradh air roinnt laghduithe moille ATFM trí shrianta oibríochtúla neamhriachtanacha le haghaidh úsáideoirí aerspáis a sheachaint (dá ngairtear “ró-rialáil”). Fanann costais mheasta an tionscadail seo gan athrú ó dhréachtphlean feidhmíochta FABEC a cuireadh isteach in 2021. Measann an Coimisiún gur cheart bunús breise a shuíomh don rannchuidiú ó thionscnamh PABI le spriocanna acmhainneachta áitiúla a bhaint amach chun meastóireacht a dhéanamh i dtaobh an féidir a chinneadh go bhfuil na costais bhreise ghaolmhara riachtanach agus chomhréireach chun imeacht ó threochtaí costéifeachtúlachta uile-Aontais.

(38) Thairis sin, áirítear sa dréachtphlean feidhmíochta athbhreithnithe trí bheart breise ó MUAC chun costais bhreise a ghiniúint agus a mheasann an Bheilg agus Lucsamburg a bheith riachtanach chun spriocanna acmhainneachta a bhaint amach. Ar na bearta sin tá oiliúint ab-initio a chur ar rialtóirí aerthráchta, rialtóirí aerthráchta breise a fhostú le haghaidh earnáil na Bruiséile de MUAC agus córas nua pleanála daonchumhachta.

(39) Ag féachaint don mheastóireacht a rinne an comhlacht athbhreithnithe feidhmíochta, is ísle go mór na costais bhreise iomlána arna dtuairisciú ag an mBeilg agus ag Lucsamburg i leith na mbeart feabhsaithe acmhainneachta dá dtagraítear in aithrisí (30) go (38) ná an diall ó threocht CAAS fhadtéarmach uile-Aontais a fheictear in aithrisí (23) agus (26). Dá bhrí sin, fiú dá nglacfaí leis go bhfuil na bearta sin go léir riachtanach agus comhréireach ó thaobh na spriocanna maidir le hacmhainneacht áitiúil a bhaint amach, tá sé soiléir gur mó an diall ó threocht CAAS fhadtéarmach i dtéarmaí airgeadaíochta ná na costais bhreise a bhaineann leis na bearta sin. Maidir leis an diall sin, ní ann dó, dá bhrí sin, mar thoradh go heisiach ar chostais bhreise arna suíomh a bhaineann le bearta is gá chun na spriocanna feidhmíochta a bhaint amach i bpríomhréimse feidhmíochta na hacmhainneachta.

(40) Dá bhrí sin, níl an critéar a leagtar amach i bpointe 1.4(d)(i) d’Iarscríbhinn IV a ghabhann le Rialachán Cur Chun Feidhme (AE) 2019/317 comhlíonta i ndáil leis an mBeilg agus le Lucsamburg.

(41) I dtaca leis an gcritéar a leagtar amach i bpointe 1.4(d)(ii) d’Iarscríbhinn IV a ghabhann le Rialachán Cur Chun Feidhme (AE) 2019/317, is leor a lua nár chuir an Bheilg ná Lucsamburg san áireamh sa dréachtphlean feidhmíochta athbhreithnithe aon bheart athstruchtúraithe a thabharfadh údar le diall ó threocht CAAS uile-Aontais nó ó threocht CAAS fhadtéarmach uile-Aontais. Dá bhrí sin, níl an critéar a leagtar amach i bpointe 1.4(d)(ii) comhlíonta i ndáil leis an mBeilg ná le Lucsamburg.

CONCLÚIDÍ

(42) Ar bhonn na dtorthaí a leagtar amach in aithrisí (11) go (41), measann an Coimisiún, ag an gcéim seo den mheasúnú ar an dréachtphlean feidhmíochta athbhreithnithe FABEC, go bhfuil údair amhrais ann fós faoi chomhsheasmhacht na spriocanna feidhmíochta costéifeachtúlachta atá beartaithe do limistéar muirearaithe faoi bhealach na Beilge agus Lucsamburg.

(43) Dá réir sin, maidir leis na moltaí a leagtar amach in Airteagal 3 de Chinneadh Cur Chun Feidhme (AE) 2022/728 maidir leis na spriocanna feidhmíochta sin, tugann an Coimisiún dá aire nár tugadh aghaidh go leordhóthanach orthu i ndréachtphlean feidhmíochta athbhreithnithe FABEC.

(44) Go sonrach, maidir leis na spriocanna feidhmíochta costéifeachtúlachta athbhreithnithe atá beartaithe do limistéar muirearaithe na Beilge agus Lucsamburg, tugann an Coimisiún faoi deara nach bhfuil siad comhsheasmhach le treocht CAAS fhadtéarmach uile-Aontais le haghaidh TT3 ná leis an treocht CAAS fhadtéarmach uile-Aontais. Tugann an Coimisiún faoi deara freisin nár cuireadh laghdú sách mór ar na costais arna suíomh don limistéar muirearaithe i bhfianaise an ghá atá ann comhsheasmhacht leis na spriocanna feidhmíochta uile-Aontais a áirithiú.

(45) Ina theannta sin, ar bhonn na n-eilimintí agus na réasúnaithe a soláthraíodh i ndréachtphlean feidhmíochta athbhreithnithe FABEC, níor chinn an Coimisiún go bhféadfaí an diall mór ó threocht CAAS fhadtéarmach uile-Aontais a chur ar bhealach eisiach i leith costais bhreise a tabhaíodh chun spriocanna feidhmíochta acmhainneachta áitiúla a bhaint amach.

(46) Thairis sin, tugann an Coimisiún dá aire nach leagtar amach i ndréachtphlean feidhmíochta athbhreithnithe FABEC mórbhearta struchtúracha lena maolófaí na méaduithe costais a bheartaítear i gcaitheamh TT3 agus lena rannchuideofaí leis an gcostéifeachtúlacht sa mheántéarma agus san fhadtéarma.

(47) Dá bhrí sin chinn an Coimisiún tús a chur leis an mionscrúdú a leagtar amach in Airteagal 15(3) de Rialachán Cur Chun Feidhme (AE) 2019/317 i leith na spriocanna feidhmíochta costéifeachtúlachta le haghaidh limistéar muirearaithe faoi bhealach na Beilge agus Lucsamburg,

TAR ÉIS AN CINNEADH SEO A GHLACADH:

Airteagal 1 Maidir leis na spriocanna feidhmíochta costéifeachtúlachta seo a leanas atá beartaithe do limistéar muirearaithe faoi bhealach na Beilge agus Lucsamburg, agus atá i ndréachtphlean feidhmíochta athbhreithnithe TT3 a bhunaigh an Bheilg, an Ghearmáin, an Fhrainc, Lucsamburg agus an Ísiltír ar leibhéal na mbloc feidhme aerspáis, cruthaítear údair amhrais leo maidir lena gcomhsheasmhacht leis na spriocanna feidhmíochta uile-Aontais: PRÍOMHRÉIMSE FEIDHMÍOCHTA NA COSTÉIFEACHTÚLACHTA Costas aonaid arna shuíomh le haghaidh seirbhísí aerloingseoireachta faoi bhealach Limistéar muirearaithe faoi bhealach na Beilge agus Lucsamburg Luach bonnlíne 2014 Luach bonnlíne 2019 2020 - 2021 2022 2023 2024 Dréachtspriocanna athbhreithnithe costéifeachtúlachta faoi bhealach, arna sloinneadh mar chostas aonaid arna shuíomh faoi bhealach (i dtéarmaí réadacha ag praghsanna 2017) EUR 81,78 EUR 83,26 EUR 189,52 EUR 104,47 EUR 94,18 EUR 89,87

Airteagal 2 1. Leis seo cuirtear tús leis an nós imeachta mionscrúdaithe a leagtar amach in Airteagal 15(3) de Rialachán Cur Chun Feidhme (AE) 2019/317 maidir leis na spriocanna feidhmíochta costéifeachtúlachta dá dtagraítear in Airteagal 1. 2. Chun tacú leis an measúnú breise ar na spriocanna feidhmíochta dá dtagraítear in Airteagal 1, soláthróidh an Bheilg, an Ghearmáin, an Fhrainc, Lucsamburg, agus an Ísiltír, ar iarraidh sin don Choimisiún, sonraí ábhartha breise agus faisnéis ábhartha bhreise maidir leis na heilimintí a leagtar amach san Iarscríbhinn a ghabhann leis an gCinneadh seo.

Airteagal 3 Dírítear an Cinneadh seo chuig Ríocht na Beilge, Poblacht Chónaidhme na Gearmáine, Poblacht na Fraince, Ard-Diúcacht Lucsamburg, agus Ríocht na hÍsiltíre.

Arna dhéanamh sa Bhruiséil, an 24 Deireadh Fómhair 2022. Thar ceann an Choimisiúin Adina-Ioana VĂLEAN Comhalta den Choimisiún

(1) IO L 96, 31.3.2004, lch. 1.

(2) IO L 56, 25.2.2019, lch. 1.

(3) Cinneadh Cur Chun Feidhme (AE) 2019/903 ón gCoimisiún an 29 Bealtaine 2019 lena leagtar síos spriocanna feidhmíochta uile-Aontais le haghaidh an líonra um bainistíocht aerthráchta le haghaidh an tríú tréimhse thagartha dar tús an 1 Eanáir 2020 agus dar críoch an 31 Nollaig 2024 (IO L 144, 3.6.2019, lch. 49).

(4) Rialachán Cur Chun Feidhme (AE) 2020/1627 ón gCoimisiún an 3 Samhain 2020 maidir le bearta eisceachtúla i ndáil leis an tríú tréimhse thagartha (2020-2024) den scéim feidhmíochta agus muirearaithe san aerspás Eorpach de dheasca phaindéim COVID-19 (IO L 366, 4.11.2020, lch. 7).

(5) Cinneadh Cur Chun Feidhme (AE) 2021/891 ón gCoimisiún an 2 Meitheamh 2021 lena leagtar síos spriocanna feidhmíochta athbhreithnithe ar fud an Aontais le haghaidh an líonra um bainistíocht aerthráchta i leith an tríú tréimhse thagartha (2020-2024) agus lena n-aisghairtear Cinneadh Cur Chun Feidhme (AE) 2019/903 (IO L 195, 3.6.2021, lch. 3).

(6) Cinneadh Cur Chun Feidhme (AE) 2022/728 ón gCoimisiún an 13 Aibreán 2022 maidir le neamhréir spriocanna feidhmíochta áirithe atá sna dréachtphleananna feidhmíochta náisiúnta agus sna dréachtphleananna feidhmíochta bloic feidhme aerspáis arna gcur isteach ag an mBeilg, an Ghearmáin, an Ghréig, an Fhrainc, an Chipir, an Laitvia, Lucsamburg, Málta, an Ísiltír, an Rómáin agus an tSualainn de bhun Rialachán (CE) Uimh. 549/2004 ó Pharlaimint na hEorpa agus ón gComhairle leis na spriocanna feidhmíochta ar fud an Aontais don tríú tréimhse thagartha agus lena leagtar amach moltaí maidir leis na spriocanna sin a athbhreithniú ( IO L 135, 12.5.2022, lch. 4).

(7) Foraithne Ríoga an 23 Aibreán 2017.